EA มั่นใจรายได้ปีนี้โต 30% หลังครึ่งแรกกำไรทะลุพันลบ.
EA มั่นใจรายได้ปีนี้โต 30% หลังครึ่งแรกกำไรทะลุพันลบ.
13 ส.ค. 2558

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ในปีนี้บริษัทดำเนินการผลิตไฟฟ้าจากโรงไฟฟ้าพลังงานแสงอาทิตย์ทั้ง 3 แห่ง รวม 188 เมกะวัตต์  โดยสามารถดำเนินการผลิตไฟฟ้าได้ดีกว่าแผนการที่คาดไว้ และมียอดผลิตไฟฟ้าเพิ่มขึ้นอย่างต่อเนื่องเมื่อเทียบกับปี 2557
สำหรับธุรกิจผลิตและจำหน่ายน้ำมันไบโอดีเซลและกลีเซอรีน ยังคงมีแนวโน้มเติบโตที่ดี โดยบริษัททำการปรับปรุงเทคโนโลยีและกระบวนการผลิตให้มีต้นทุนที่ต่ำลง เพื่อผลักดันอัตรากำไรให้ปรับตัวเพิ่มขึ้น และพยายามจะทำให้บรรลุเป้าหมายรายได้รวมทั้งปีที่จะเติบโตไม่น้อยกว่า 30% จากปี 2557 ที่มีรายได้รวมทั้งสิ้นกว่า 7,600 ล้านบาท
อย่างไรก็ตาม รายได้หลักจะยังคงมาจากธุรกิจไบโอดีเซลที่มีสัดส่วนรายได้ 60% จาก 71% ในปีก่อน และรายได้จากธุรกิจไฟฟ้าพลังงานทดแทนเพิ่มมาเป็น 40% จาก 29% ในปีก่อน แต่กำไรจะมาจากธุรกิจไฟฟ้าเป็นหลัก กล่าวคือ สัดส่วนกำไรสุทธิในปีนี้จะมาจากธุรกิจไบโอดีเซล 5% จาก 10% ในปีก่อน และกำไรจากธุรกิจไฟฟ้าอยู่ที่ 95% จาก 90% ในปีก่อน ซึ่งในช่วงต่อจากนี้สัดส่วนรายได้จากธุรกิจไฟฟ้าพลังงานทดแทนจะค่อยๆ ปรับเพิ่มขึ้น จนมากกว่าธุรกิจไบโอดีเซลในที่สุด จากการรับรู้รายได้ของโครงการต่างๆ ที่อยู่ระหว่างก่อสร้างและจะทยอยแล้วเสร็จในอนาคต
สำหรับแผนงานก่อสร้างโรงไฟฟ้าพลังงานแสงอาทิตย์และโรงไฟฟ้าพลังงานลมขณะนี้เดินได้ตามแผนงานที่วางไว้นั้น โครงการโรงไฟฟ้าขนาด 90 เมกะวัตต์ ที่จังหวัดพิษณุโลก ซึ่งจะใช้ระบบปรับหมุนตามแสงอาทิตย์ คาดว่าจะแล้วเสร็จภายในปีนี้ สนับสนุนให้ในปี 59 บริษัทจะมีโรงไฟฟ้าพลังงานแสงอาทิตย์ 4 แห่ง มีขนาดกำลังการผลิตรวม 278 เมกะวัตต์
อีกทั้ง โครงการโรงไฟฟ้าพลังงานลมขนาดรวม 126 เมกะวัตต์ ที่จังหวัดนครศรีธรรมราช 2 โครงการ และจังหวัดสงขลาอีก 1 โครงการ คาดว่าจะแล้วเสร็จและเริ่มจ่ายไฟได้ในไตรมาสที่ 1/59 ซึ่งจะส่งผลให้ในปี 59 บริษัทจะมีกำลังการผลิตไฟฟ้ารวมทั้งสิ้น 404 เมกะวัตต์